Pride-tuki oli liikaa espoolaiselle kansanedustajalle: Haluaa irtaantua S-ryhmästä

Antero Laukkanen (kd.) kuuluu myös Espoon kaupunvinvaltuustoon. Arkisto/ Päivi Tuovinen

Klaus Nurmi

Espoolainen kansanedustaja ja kaupunginvaltuutettu Antero Laukkanen suivaantui siitä, että S-ryhmän tavarataloketju Prisma oli viime viikolla järjestetyn seksuaalivähemmistöjen Helsinki Pride -tapahtuman pääyhteistyökumppani.

– En halua tukea Pride-tapahtumaa, sanoo kristillisdemokraatteja edustava Laukkanen.

Kantansa vahvistamiseksi hän haluaa sanoa irti s-tilinsä, mikä ei kuitenkaan osoittautunut kovin yksinkertaiseksi toimeksi.

Laukkanen on nimittäin jäsen myös S-ryhmään kuuluvan HOK-Elannon edustajistossa.

– Kaikilla S-osuuskunnan jäsenillä on oltava s-pankin tili. Iso kysymys on, että jos enää ole jäsen, voinko kuulua edustajistoonkaan, Laukkanen toteaa.

Tilanne on uusi ja hämmentävä ja Laukkanen on selvitellyt asiaa HOK-Elannon johdonkin kanssa.

– Tähän odotetaan nyt juridista ratkaisua ja teen oman ratkaisuni sen jälkeen.

Kyse on tärkeästä periaatteellisesta asiasta, Laukkanen katsoo.

– S-ketju otti pääsponsorina kantaa Pride-hankkeeseen. Myös minä haluan ottaa kantaa.

Kun suuret kauppaketjut menevät Pride -aatteen taakse, ne Laukkasen mukaan samalla sitovat henkisesti siihen myös jäsenensä ja asiakkaansa.

– Ei minulta kysytty asiasta mitään. Asiakasomistajien olisi pitänyt saada päättää hankkeeseen osallistumisesta.

Osuutensa Laukkasen arvostelusta saavat myös tiedotusvälineet.

– Media väittää, että Pride on valtavirtaa. Ei se ole valtavirtaa, koko seksuaalisten vähemmistöjen liike edustaa ehkä vain yhtä prosenttia koko väestöstä.

Laukkanen arvelee, että osuusliikkeessäkään iso osa asiakkaista ei kannata Pride-ideologiaa.

– Uutisissa on kerrottu monen yrityksen ottaneen rohkeasti kantaa, mutta eivät niiden yritysten asiakkaat välttämättä halua ottaa kantaa.

Yritysten pitäisi pysyä neutraalilla maaperällä asiakkaidensa laajuuden tähden, hän tähdentää.

Oman asiakaspäätöksensä Laukkanen on jo tehnyt.

– En aio enää asioida S-ketjun liikkeissä, hän sanoo.

Laukkanen haluaa nostattaa keskustelua siitä, pitääkö yrityksen tukea hankkeita, joita sen asiakkaat eivät halua tukea.

Pride -tapahtumaa tuki Prisma-ketjun ohella moni muukin yritys ja myös näiden kohdalla Laukkanen aikoo muuttaa ostoskäyttäytymistään.

– Yhdenvertaisuuden nimessä kehotan lisäksi uskonnollisia järjestöjä hakemaan omille tapahtumilleen tukirahaa S-ryhmältä.

Helsinki Pride kokosi arvion mukaan satatuhatta osallistujaa kulkueeseen ja puistotapahtumaan.

– Kukin saa marssia vaikka mummojen oikeuden puolesta virkata patalappuja. Mielipiteen vapaus on suurimpia vapauksiamme, Laukkanen sanoo.